FI Euroopan unionin virallinen lehti CE 84/450

(2004/C 84 E/0525)

KIRJALLINEN KYSYMYS P-0823/04

esittäjä(t): Emmanouil Bakopoulos (GUE/NGL) komissiolle

(8. maaliskuuta 2004)

Aihe: Tutkintotodistusten tunnustaminen ja työn epääminen

Kreikan kansalainen sai lennonohjaajan tutkintotodistuksen Skotlannissa vuonna 1981. Kreikan opetusministeriö tunnusti todistuksen vuonna 1983. Sen jälkeen aina tähän päivään saakka ilmailulaitos kieltää jatkuvasti tätä kansalaista osallistumasta työhönottokokeisiin, sillä hän ei täytä ilmailulaitoksen kriteerejä. Vaatimuksiin kuuluu sellaiset tutkintotodistukset, jolla ei ole mitään tekemistä työn kanssa. On mainittava, ettei Kreikassa ole missään koulussa valmennusta lennonohjaajan tutkintoa varten.

Voiko komissio ilmoittaa, rikkooko ilmailulaitoksen toiminta yhteisön säännöksiä? Jos rikkoo, mihin toimiin kyseessä oleva kansalainen voi ryhtyä varmistaakseen, että hän voi harjoittaa vapaasti ammattiaan?

Frits Bolkesteinin komission puolesta antama vastaus

(30. maaliskuuta 2004)

Arvoisan parlamentin jäsenen antamat tiedot eivät valitettavasti ole riittävän yksityiskohtaisia, jotta komissio voisi kommentoida, ovatko Kreikan viranomaiset mahdollisesti rikkoneen yhteisön lainsäädäntöä.

Komissio haluaa kuitenkin muistuttaa seuraavista periaatteista.

EY:n perustamissopimuksen 149 ja 150 artiklan mukaisesti kukin jäsenvaltio vastaa opetuksensa sisällöstä ja koulutusjärjestelmänsä organisoinnista. Jäsenvaltiot myös sääntelevät ammatteihin pääsyä ja niiden harjoittamista alueellaan, sillä tätä ei ole yhdenmukaistettu. On kuitenkin yhteisön oikeuden vastaista, että maahanmuuttaja asetetaan epäedullisempaan asemaan kyseisen jäsenvaltion tutkintotodistuksen haltijoihin nähden vain sillä perusteella, että maahanmuuttaja on hankkinut pätevyytensä toisessa jäsenvaltiossa.

Näin ollen yhteisön lainsäädäntö (1) velvoittaa kansalliset viranomaiset ottamaan ammattien harjoittamisessa huomioon toisessa jäsenvaltioissa hankitut tutkinnot. Tämä velvoite ei merkitse sitä, että tutkinto tunnustettaisiin automaattisesti. Kansallisten viranomaisten on arvioitava ja vertailtava maahanmuuttajan koulutusta ja koulutusta, jota vastaanottava jäsenvaltio edellyttää kyseiseen säänneltyyn ammattiin pääsemiseksi. Viranomaisten on tarvittaessa annettava maahanmuuttajalle mahdollisuus paikata koulutuksensa ja vaaditun koulutuksen välillä olevia mahdollisia merkittäviä eroja sopeutumisjaksolla tai kelpoisuus-kokeella.

EY:n perustamissopimuksen 39 artiklaa sovelletaan suoraan julkisen sektorin työpaikkoihin, joihin pääsy on varattu sellaisten tutkintotodistusten haltijoille, jotka osoittavat tietyntasoisen koulutuksen ilman, että sen sisällöstä on erityismääräyksiä. Tässä tapauksessa valintamenettelyyn pääsyssä on otettava huomioon pikemminkin tutkintotodistuksen osoittama koulutustaso kuin koulutuksen yksityiskohtainen sisältö.

Koska kyse on toimenpiteistä, joihin asianomainen kansalainen voi ryhtyä sen lisäksi, että hän jättää valituksen komissiolle, ja koska kyseessä on yksittäistapaus, komissio kehottaa asianomaista ottamaan yhteyden kansallisiin hallinnollisiin tai oikeudellisiin elimiin, sillä ainoastaan niillä on toimivalta kumota kansallisen viranomaisen tekemä asianomaista henkilöä koskeva päätös.

Lopuksi komissio haluaa kiinnittää arvoisan parlamentin jäsenen huomion yhtenäistä eurooppalaista ilmatilaa koskevan lainsäädäntöpaketin äskettäiseen hyväksymiseen. Lennonvarmistuspalvelujen tarjoamisesta annetun Euroopan parlamentin ja neuvoston asetuksen (2) 5 artiklassa täsmennetään, että ”komissio tekee tarvittaessa Euroopan parlamentille ja neuvostolle lennonjohtajien lupakirjoja koskevan esityksen mahdollisimman pian tämän asetuksen voimaantulon jälkeen”. Tämä esitys johtaa lennonjohtajien eurooppalaiseen lupakirjaan, joka helpottaa työntekijöiden vapaata liikkuvuutta lupakirjojen vastavuoroisen tunnustamisen kautta.

(1) Vaaditun koulutustason mukaan:

— Neuvoston direktiivi 89/48/ETY, annettu 21 päivänä joulukuuta 1988, vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä, EYVL L 19, 24.1.1989, tai

— Neuvoston direktiivi 92/51/ETY, annettu 18 päivänä kesäkuuta 1992, direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä, EYVL L 209, 24.7.1992.

(2) Ei vielä julkaistu.